ROZHODNUTIE KOMISIE
z 13. augusta 2004
o finančnom príspevku spoločenstva na eradikáciu klasického moru ošípaných v Slovenskej republike v roku 2004
(oznámené pod číslom dokumentu K(2004) 3087)
(Iba slovenský jazyk je autentický)
(2004/631/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska z roku 2003, a najmä na jeho článok 32 odsek 1,
so zreteľom na rozhodnutie Rady 90/424/EHS z 26. júna 1990 o výdavkoch vo veterinárnej oblasti (1), a najmä jeho článku 3 odsek 3 a článku 5 odsek 3,
keďže:
(1)
V Slovenskej republike vznikla v roku 2004 epidémia klasického moru ošípaných. Objavenie sa tohto ochorenia predstavuje závažné riziko pre populáciu hospodárskych zvierat spoločenstva.
(2)
S cieľom pomoci pri čo najskoršej eradikácii tohto ochorenia môže spoločenstvo finančne prispieť k oprávneným nákladom, ktoré vzniknú členskému štátu, ako je to ustanovené v rozhodnutí 90/424/EHS.
(3)
Podľa článku 3 odsek 2 nariadenia Rady (ES) č. 1258/1999 zo 17. mája 1999 o financovaní spoločnej poľnohospodárskej politiky (2), veterinárne opatrenia a opatrenia v oblasti zdravia rastlín podniknuté v súlade s pravidlami spoločenstva budú financované zo záručnej sekcie Európskeho poľnohospodárskeho usmerňovacieho a záručného fondu. Kontrola týchto opatrení patrí pod články 8 a 9 uvedeného nariadenia.
(4)
Platba finančného príspevku spoločenstva musí byť podmienená skutočnou realizáciou plánovaných činností a tým, že úrady v určitých lehotách poskytnú všetky potrebné informácie.
(5)
Slovenská republika 29. marca predložila oficiálnu žiadosť o úhradu všetkých výdavkov, ktoré vznikli na jej území.
(6)
Musí byť definovaný pojem „promptná a primeraná náhrada chovateľom hospodárskych zvierat“, ktorý sa používa v článku 3 rozhodnutia 90/424/EHS, „primerané platby“ a „zdôvodnené platby“, ako aj kategórie oprávnených výdavkov v rámci „iných nákladov“ spojených s núteným vyraďovaním.
(7)
Opatrenia, ktoré stanovuje toto rozhodnutie, sú v súlade s názorom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Poskytnutie finančného príspevku zo strany spoločenstva Slovenskej republike
S cieľom eradikácie klasického moru ošípaných v roku 2004 v Slovenskej republike môže Slovenská republika čerpať finančný príspevok spoločenstva do výšky 50 % vzniknutých výdavkov, a to na:
a)
promptnú a primeranú náhradu farmárom, ktorí boli nútení vyraďovať svoje zvieratá ako súčasť opatrení na eradikáciu epidémie klasického moru ošípaných v roku 2004 podľa ustanovení prvej a siedmej zarážky článku 3 odsek 2 rozhodnutia 90/424/ES a v súlade s týmto rozhodnutím;
b)
prevádzkové výdavky spojené s vyraďovaním zvierat, likvidáciou tiel a produktov, čistením a dezinfekciou zariadení a s čistením a dezinfekciou, alebo v prípade potreby likvidáciou kontaminovaného vybavenia podľa ustanovení prvej, druhej a tretej zarážky článku 3 odsek 2 rozhodnutia 90/424/EHS a v súlade s týmto rozhodnutím.
Článok 2
Definície
Na toto rozhodnutie sa budú vzťahovať nasledujúce definície:
a)
„promptná a primeraná náhrada“ znamená platbu do 90 dní po vyradení zvierat ako náhradu zodpovedajúcu trhovej hodnote, ako je uvedené v článku 3 odsek 1;
b)
„primeraná platba“ znamená platby na nákup materiálov a služieb za úmerné ceny v porovnaní s trhovými cenami pred epidémiou klasického moru ošípaných;
c)
„zdôvodnené platby“ znamenajú platby na nákup materiálov alebo služieb, vo vzťahu ku ktorým je preukázaný charakter a priama súvislosť s núteným vyraďovaním zvierat, ako uvádza článok 1 bod a).
Článok 3
Oprávnené výdavky kryté finančným príspevkom spoločenstva
1. Maximálna oprávnená výška náhrady na zviera, ktorá bude vyplatená vlastníkom zvierat, vychádza z trhovej hodnoty zvieraťa pred nakazením alebo vyradením.
2. Pri platbách náhrady realizovaných Slovenskou republikou podľa článku 1 bod a) po uplynutí 90-dňovej lehoty ustanovenej v článku 2 bod a) sa oprávnené sumy znížia vo vzťahu k výdavkom realizovaným po lehote takto:
-
25 % vo vzťahu k platbám realizovaným medzi 91. a 105. dňom po vyradení zvierat;
-
50 % vo vzťahu k platbám realizovaným medzi 106. a 120. dňom po vyradení zvierat;
-
75 % vo vzťahu k platbám realizovaným medzi 121. a 135. dňom po vyradení zvierat;
-
100 % vo vzťahu k platbám po 136. dni po vyradení zvierat.
Komisia však uplatní iný časový rozvrh, resp. menšie zníženie alebo sumy nezníži vôbec, ak sa vo vzťahu k niektorým opatreniam vyskytnú výnimočné riadiace podmienky, alebo ak Slovenská republika uvedie iné, dobre podložené zdôvodnenie.
3. Náklady uvedené v článku 1 bod b) oprávnené z hľadiska finančného príspevku, budú len tie, ktoré sú uvedené v prílohe III.
4. Z výpočtu finančného príspevku spoločenstva budú vylúčené:
a)
daň z pridanej hodnoty;
b)
platy štátnych zamestnancov;
c)
verejný materiál okrem spotrebného materiálu.
Článok 4
Podmienky platby a podporná dokumentácia
1. Finančný príspevok spoločenstva sa stanoví v súlade s postupom zakotveným v článku 41 rozhodnutia Rady 90/424/EHS na základe:
a)
nároku vzneseného v súlade s prílohami I a II v lehotách, ktoré sú ustanovené v odseku 2;
b)
podrobných dokladov, ktoré potvrdzujú čísla v nároku uvedenom v bode a);
c)
výsledkov prípadnej kontroly na mieste zo strany Komisie, ako je uvedené v článku 5.
Doklady uvedené v bode b), ako aj príslušné obchodné informácie budú dané k dispozícii Komisii pri kontrole na mieste.
2. Nárok uvedený v odseku 1 a) musí byť vznesený v počítačovej forme v súlade s prílohou I a prílohou II do 60 kalendárnych dní po notifikácii tohto rozhodnutia.
Pri nedodržaní týchto lehôt bude finančný príspevok spoločenstva znížený o 25 % za každý mesiac oneskorenia.
Článok 5
Kontroly na mieste zo strany Komisie
Komisia môže v spolupráci s príslušnými národnými orgánmi vykonať kontrolu implementácie opatrení na eradikáciu klasického moru ošípaných a súvisiacich vzniknutých nákladov na mieste.
Článok 6
Príjemcovia
Toto rozhodnutie je adresované Slovenskej republike.
V Bruseli 13. augusta 2004